KOMISIJOS REGLAMENTAS (EB) Nr. 1388/2007
2007 m. lapkričio 27 d.
iš dalies keičiantis Reglamentą (EB) Nr. 382/2005, nustatantį Tarybos reglamento (EB) Nr. 1786/2003 dėl bendro sausųjų pašarų rinkos organizavimo taikymo išsamias taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. rugsėjo 29 d. Tarybos reglamentą (EB) Nr. 1786/2003 dėl bendro sausųjų pašarų rinkos organizavimo (1), ypač į jo 20 straipsnį,
atsižvelgdama į 2003 m. rugsėjo 29 d. Tarybos reglamentą (EB) Nr. 1782/2003, nustatantį bendrąsias tiesioginės paramos schemų pagal bendrą žemės ūkio politiką taisykles ir nustatantį tam tikras paramos schemas ūkininkams bei iš dalies keičiantį Reglamentus (EEB) Nr. 2019/93, (EB) Nr. 1452/2001, (EB) Nr. 1453/2001, (EB) Nr. 1454/2001, (EB) Nr. 1868/94, (EB) Nr. 1251/1999, (EB) Nr. 1254/1999, (EB) Nr. 1673/2000, (EEB) Nr. 2358/71 ir (EB) Nr. 2529/2001 (2), ypač į jo 71 straipsnio 2 dalies antrą pastraipą,
kadangi:
(1)
Būtina kuo labiau supaprastinti bendrąją žemės ūkio politiką, kad teisės aktai taptų prieinamesni ir sumažėtų juridiniams subjektams ir valstybės institucijoms tenkanti administracinė našta.
(2)
Reglamente (EB) Nr. 1786/2003 numatyta vienoda pagalba už visus jo pirmame straipsnyje nurodytus reikalavimus atitinkančius produktus, neatsižvelgiant į jų ypatumus arba jų gamybos būdus, todėl kai kurios su sausų dehidratuotų pašarų gamyba susijusios sąlygos, kurios buvo reikalingos atskiriant saulėje džiovintus ir dehidratuotus pašarus, nebereikalingos. Toks pakeitimas taip pat turėtų paskatinti prekybinės praktikos raidą ir veiksmingesnių bei labiau aplinką tausojančių gamybos metodų vystymą. Taip pat reikėtų patikslinti, kad perdirbimo įmonės patvirtinamos, jei jos gali gaminti sausuosius pašarus laikydamosi Reglamento (EB) Nr. 1786/2003 9 straipsnio.
(3)
Dėl tos pačios priežasties į Komisijos reglamento (EB) Nr. 382/2005 (3) 8 straipsnį įtraukti su pašarų gamyba susiję reikalavimai daugiau nebereikalingi, o tai turėtų sumažinti administracines ir kontrolės išlaidas.
(4)
Kad perdirbimo įmonių patikrinimas vietoje būtų veiksmingesnis, reikėtų patikslinti, kad kompetentingoms institucijoms turėtų būti pateikta tam tikra informacija ir kad rengiant patikrinimo ataskaitas būtų atsižvelgta į išnagrinėtus dokumentus.
(5)
Kad būtų papildyti su dehidratuotų pašarų gamybai sunaudotos energijos balansu susiję duomenys, reikėtų įtraukti papildomą parametrą.
(6)
Todėl Reglamentą (EB) Nr. 382/2005 reikėtų atitinkamai iš dalies pakeisti.
(7)
2007-2008 žemės ūkio metai jau įpusėjo ir siekiant išvengti, kad sektoriaus juridiniams asmenims, priklausomai nuo jų paraiškų pateikimo laiko, nebūtų taikomos skirtingos taisyklės, šis reglamentas turėtų būti taikomas tik nuo 2008-2009 žemės ūkio metų.
(8)
Šiame reglamente numatytos priemonės atitinka Jungtinio grūdų ir tiesioginių mokėjimų komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 382/2005 iš dalies keičiamas taip:
1)
2 straipsnis pakeičiamas taip:
„2 straipsnis
Sąvokos
Šiame reglamente:
1)
sausieji pašarai - Reglamento (EB) Nr. 1786/2003 1 straipsnyje nurodyti produktai;
2)
kiti panašūs pašarai - tai visi dirbtiniu būdu džiovinti žoliniai pašarai, kurių KN kodas 1214 90 90, o t. y.:
-
ankštiniai žoliniai augalai,
-
varpiniai žoliniai augalai,
-
Reglamento (EB) Nr. 1782/2003 IX priedo I punkte nurodyti neprinokę grūdai, nupjaunant visą augalą su neprinokusiais grūdais;
3)
perdirbimo įmonė - tai Reglamento (EB) Nr. 1786/2003 7 straipsnyje nurodyta sausųjų pašarų perdirbimo įmonė, kurią reikiama tvarka patvirtino valstybė narė, kurioje ji yra įsikūrusi;
4)
pašarų, skirtų džiovinti ir (arba) smulkinti, pirkėjas - tai Reglamento (EB) Nr. 1786/2003 10 straipsnio c punkto iii papunktyje nurodytas fizinis arba juridinis asmuo, kurį reikiama tvarka patvirtino valstybė narė, kurioje jis yra įsisteigęs, ir kuris perka iš gamintojų šviežius pašarus ir pristato juos perdirbimo įmonėms;
5)
partija - tai apibrėžtas vienodos kokybės - sudėties, drėgmės, baltymų kiekio - pašarų kiekis, vienu metu išvežamas iš perdirbimo įmonės;
6)
mišinys - produktas, skirtas gyvulių pašarui, savo sudėtyje turintis perdirbimo įmonėje džiovintų ir (arba) smulkintų sausųjų pašarų ir priedų.
Priedai - tai kiti, ne sausieji pašarai, produktai, tarp jų ir rišikliai, arba sausieji pašarai, bet džiovinti ir (arba) smulkinti kitur.
Tačiau sausieji pašarai, kuriuose priedai sudaro ne daugiau kaip 3 % galutinio produkto bendrosios masės, nelaikomi mišiniais, su sąlyga, kad bendras azoto kiekis, lyginant su sausąją priedo medžiaga, neviršija 2,4 %;
7)
žemės ūkio paskirties sklypas - sklypas, turintis identifikacinį ženklą pagal integruotos administravimo ir kontrolės sistemos numatytą sklypų ženklinimo tvarką, numatytą Komisijos reglamento (EB) Nr. 1782/2003 18 ir 20 straipsniuose bei Reglamento (EB) Nr. 796/2004 6 straipsnyje (4);
8)
bendroji pagalbos paraiška - tai paraiška pagalbai, numatytai Reglamento (EB) Nr. 1782/2003 22 straipsnyje bei Reglamento (EB) Nr. 796/2004 12 ir 14 straipsniuose, gauti;
9)
galutinis sausųjų pašarų partijos gavėjas - tai paskutinis asmuo, gavęs pašarų partiją tokio pavidalo, kokio ji buvo išgabenta iš perdirbimo įmonės, tam, kad perdirbtų sausuosius pašarus arba juos panaudotų gyvuliams šerti.
2)
3 straipsnis pakeičiamas taip:
„3 straipsnis
Produktai, už kuriuos gali būti suteikta pagalba
Pagal šį reglamentą pagalba, numatyta Reglamento (EB) Nr. 1786/2003 4 straipsnyje, gali būti suteikta už sausuosius pašarus, atitinkančius, be minėto reglamento 9 straipsnyje nurodytų reikalavimų, gyvulių pašarų pateikimo į rinką reikalavimus, kurie nemaišyti arba mišinių pavidalu išvežami iš perdirbimo įmonės, arba, jei jie negali būti saugomi įmonės teritorijoje, iš kitos saugojimo vietos, kurioje pakankamai užtikrinama, kad ten saugomi pašarai galės būti patikrinti, ir kuri buvo iš anksto patvirtinta kompetentingos institucijos.
Teisė į pagalbą suteikiama tik už produktus, pagamintus išdžiovinus pašarus, pagamintus žemės ūkio paskirties sklypuose pagal Reglamento (EB) Nr. 1782/2003 51 straipsnį.“
3)
5 straipsnio a punkto ii papunktis keičiamas taip:
„ii)
technikos įrenginių, naudojamų galutiniam produktui pagaminti laikantis drėgnumo ir mažiausio baltymų kiekio, nustatytų Reglamento (EB) Nr. 1786/2003 9 straipsnyje, reikalavimų, ypač dirbtinio džiovinimo įrenginių, smulkinimo įrenginių, nurodant garinimo valandinį pajėgumą, veikimo temperatūrą ir svorio matavimo įrenginių, aprašą;“
4)
6 straipsnio d punktas išbraukiamas.
5)
8 straipsnis išbraukiamas.
6)
10 straipsnio 3 dalies pirma pastraipa pakeičiama taip:
„Drėgmės ir žalio baltymo kiekis, numatytas Reglamento (EB) Nr. 1786/2003 9 straipsnyje, nustatomas kiekvienoje partijoje imant vieną ėminį iš 110 tonų išvežamų sausųjų pašarų arba įmonėje sumaišytų sausųjų pašarų partijos pagal Komisijos direktyvose 76/371/EEB (5), 71/393/EEB (6) ir 72/199/EEB (7) nustatytą metodą.
7)
11 straipsnio 1 dalis pakeičiama taip:
„1. Perdirbimo įmonės, nuolat sverdamos joms perdirbti pateiktus pašarus, nustato tikslius džiovinti ir (arba) smulkinti skirtų pašarų kiekius.“
8)
12 straipsnio 2 dalis pakeičiama taip:
„2. Visų sausųjų pašarų kategorijų, numatytų Reglamento (EB) Nr. 1786/2003 1 straipsnyje, atsargų apskaitą perdirbimo įmonės tvarko atskirai.“
9)
26 straipsnio 1 dalis pakeičiama taip:
„1. Mažiausiai kartą per prekybos metus kompetentingos institucijos tikrina visų perdirbimo įmonių atsargų apskaitą, numatytą 12 straipsnyje, ypač atsargų ir finansų apskaitų ryšį, įskaitant banko išrašus ir susijusias sąskaitas.“
10)
28 straipsnio 1 dalis pakeičiama taip:
„1. Teikiama kiekvieno atlikto patikrinimo vietoje ataskaita ir patikslinami įvairūs patikrinimo aspektai, ypač tikrinti dokumentai ir registrai.“
11)
I priede „e“ eilutė pakeičiama taip:
Dalykas
Mato vienetas
Kiekis
„e1
Vidutinės tipinės sąnaudos
Megadžauliai/dehidratuotų pašarų kg
e2
Vienai vandens tonai išgarinti sunaudota energija
Megadžauliai/išgarinto vandens kg“
2 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Jis taikomas nuo 2008-2009 žemės ūkio metų.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2007 m. lapkričio 27 d.